PMIndiaData/PMIndiaSum huggingface dataset:
पंतप्रधानांनी लेझर इंटरफेरोमीटर ग्रॅव्हीटेशनल वेव्ह ऑब्झरव्हेटरी (लिगो) शास्त्रज्ञांची भेट घेतली

पंतप्रधान नरेंद्र मोदी यांनी गुरुवारी, वॉशिंग्टन डीसी येथे लेझर इंटरफेरोमीटर ग्रॅव्हीटेशनल वेव्ह ऑब्झरव्हेटरी (लिगो) च्या शास्त्रज्ञांच्या पथकाची भेट घेतली. नॅशनल सायन्स फाऊंडेशनचे संचालक डॉ. फ्रान्स कोर्डोव्हा यांच्या नेतृत्वाखालील या पथकात “लिगो” प्रकल्पावर कार्य केलेल्या तीन भारतीय शास्त्रज्ञाचांही समावेश होता. “लिगो” प्रकल्पाच्या भविष्यासाठी भारत किती महत्त्वपूर्ण आहे याबाबत डॉ. कोर्डोव्हा यांनी माहिती दिली. “लिगो” प्रकल्प हे भारतीय-अमेरिकन शास्त्रज्ञांच्या सहकार्याचे उत्तम उदाहरण असल्याचे पंतप्रधानांनी सांगितले. या प्रकल्पाच्या यशामुळे भारतीय शास्त्रज्ञांच्या संपूर्ण नव्या पिढीला प्रेरणा मिळेल, असे पंतप्रधान म्हणाले. “लिगो” प्रकल्पात सहभागी असणाऱ्या भारतीय शास्त्रज्ञांनी भारतीय विद्यार्थ्यांसोबत संवाद साधावा आणि जेवढे शक्य होईल, तेवढया वेळा भारतीय विद्यापीठांना भेट द्यावी, असे पंतप्रधानांनी सांगितले. लिगो प्रकल्पावर काम करणाऱ्या प्लाझमा संशोधन संस्थेच्या शास्त्रज्ञांची नवी दिल्ली पंतप्रधानांनी घेतलेल्या भेटीनंतर केवळ दोनच दिवसात पंतप्रधानांची वॉशिंग्टन डीसी येथे “लिगो” शास्त्रज्ञांशी भेट झाली. पंतप्रधानांच्या उपस्थितीत भारतात लिगो प्रयोगशाळेची स्थापना करण्यासंदर्भातील सामंजस्य कराराची देवाण-घेवाण झाली. अमेरिकन नॅशनल सायन्स फाऊंडेशनचे संचालक, डॉ. फ्रान्स कोर्डोव्हा आणि भारतीय अणुऊर्जा विभागाचे सचिव डॉ. शेखर बसू यांनी या करारावर स्वाक्षऱ्या केल्या.
सेवांमधील महत्वपूर्ण क्षेत्रांसाठी कृती आराखड्याला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने 12 निर्धारित महत्वपूर्ण (चॅम्पियन) सेवा क्षेत्रांच्या विकासाला चालना देण्यासाठी आणि त्यांची क्षमता सिद्ध करण्यासाठी त्या क्षेत्रांकडे विशेष लक्ष देण्याच्या वाणिज्य विभागाच्या प्रस्तावाला मंजुरी दिली आहे. यामध्ये माहिती तंत्रज्ञान आणि माहिती तंत्रज्ञान सक्षम सेवा, पर्यटन आणि आदरातिथ्य सेवा, वैद्यकीय मूल्यांकन भ्रमंती, परिवहन आणि लॉजिस्टिक्स सेवा, लेखा आणि वित्त सेवा, दृकश्राव्य सेवा, कायदेशीर सेवा, दळणवळण सेवा, बांधकाम आणि संबंधित अभियांत्रिकी सेवा, पर्यावरण सेवा, वित्तीय सेवा आणि शिक्षण सेवा यांचा समावेश आहे. मंत्रिमंडळाने या क्षेत्रांशी संबंधित मंत्रालये/ विभागांना निर्देश दिले आहेत की निर्धारित महत्वपूर्ण सेवा क्षेत्रांसाठी कृती योजनांना अंतिम रूप देण्यासाठी आणि त्यांच्या अंमलबजावणीसाठी उपलब्ध क्षेत्रीय मसुदा योजनांचा वापर केला जावा. संबंधित मंत्रालय/ विभागांना कृती योजनांना अंतिम रूप द्यावे लागेल आणि मंत्रिमंडळ सचिवांच्या समितीच्या देखरेखीखाली अंमलबजावणीसाठी एक यंत्रणा असेल. महत्वपूर्ण क्षेत्रांच्या क्षेत्रीय कृती योजनांच्या उपक्रमांना साहाय्य करण्यासाठी 5 हजार कोटी रुपयांचा एक समर्पित निधी स्थापन करण्याचा प्रस्ताव आहे. प्रभाव: या उपक्रमामुळे केंद्रित आणि देखरेख ठेवलेल्या कृती योजनांच्या अंमलबजावणीच्या माध्यमातून भारताच्या सेवा क्षेत्रांची स्पर्धात्मकता वाढेल, ज्यामुळे जीडीपी दर वाढेल, रोजगार निर्मितीत वाढ होईल आणि जागतिक बाजारातील निर्यात वाढेल. रोजगार निर्मितीची शक्यता भारतातील सेवा क्षेत्रात रोजगाराच्या अनेक संधी आहेत. या प्रस्तावामुळे केंद्रित आणि देखरेख ठेवलेल्या कृती योजनांच्या अंमलबजावणीच्या माध्यमातून भारताच्या सेवा क्षेत्रांची स्पर्धात्मकता वाढेल, ज्यामुळे जीडीपी दर वाढेल, रोजगार निर्मितीत वाढ होईल आणि जागतिक बाजारातील निर्यात वाढेल. वित्‍तीय संबंध आवश्यक पायाभूत सुविधांची निर्मिती, आर्थिक प्रोत्साहन आदींशी संबंधित विविध क्षेत्रीय कृती योजनांचा काही भाग, जो तयार करायचा आहे, त्यांचा वित्तीय संबंध असू शकतो. संबंधित विभागानी तयार केलेल्या कृती योजनांअंतर्गत हा तपशील विस्तारण्यात येईल आणि योग्य मंजुरीसह अंतिम रूप दिले जाईल. महत्वपूर्ण क्षेत्रांच्या कृती योजनांच्या उपक्रमांना साहाय्य करण्यासाठी 5 हजार कोटी रुपयांचा एक समर्पित निधी स्थापन करण्याचा प्रस्ताव आहे. लाभ: सेवा क्षेत्राचे भारताच्या जीडीपी, निर्यात आणि रोजगारनिर्मिती, वाढलेली उत्पादकता यात महत्वपूर्ण योगदान आहे. या सेवा क्षेत्रांच्या स्पर्धंत्मकतेमुळे भारतातून विविध सेवांची निर्यात वाढेल. संबंधित सेवा वस्तूंचा महत्वपूर्ण भाग आहेत. त्यामुळे स्पर्धात्मक सेवा क्षेत्र उत्पादन क्षेत्राच्या स्पर्धात्मकतेशी जोडले जाईल. 2022 मध्ये भारत स्वातंत्र्याची 75 वर्षे साजरी करणार आहे. संबंधित मंत्रालये/विभाग यांनी तयार केलेल्या कार्यान्वित कृती योजनांमधून 2022 मध्ये या निर्धारित चॅम्पियन क्षेत्रांपैकी प्रत्येकासाठी एक संकल्पना विकसित होऊ शकेल. आणि या संकल्पना साध्य करण्यासाठी उपयुक्त पावले उचलण्याची आवश्यकता आहे. भारताच्या सेवा क्षेत्राचा वाटा जागतिक सेवांच्या निर्यातीत 2015 मध्ये 3.3 टक्के होता, 2014 मध्ये तो 3.1 टक्के होता. या नवीन उपक्रमानुसार 2022 साठी 4.2 टक्के उद्दिष्ट निर्धारित करण्यात आले आहे. सकल वर्धित मूल्य (जीवीए) मध्ये सेवांचा हिस्सा 2015-16 मध्ये भारताचा सुमारे 53 टक्के होता. 2022 साठी हे उद्दिष्ट 60 टक्के ठेवण्यात आले आहे.
स्वच्छ भारत अभियान (ग्रामीण) ला जागतिक बँकेचं सहकार्य लाभणार

स्वच्छ भारत अभियान (ग्रामीण) साठी जागतिक बँकेच्या 1500 दशलक्ष डॉलर्स परियोजनेला केंद्रीय मंत्रिमंडळानं मंजूरी दिली. सध्याच्या स्वच्छ भारत अभियान (ग्रामीण) अंतर्गत राज्यांच्या कामगिरीच्या आधारावर हा प्रकल्प प्रोत्साहन देत आहे. या प्रकल्पाअंतर्गत राज्यांची कामगिरी विशिष्ट मापदंडांच्या आधारावर मापली जाईल त्यांना डिसबर्समेंट-लिंक्ड इंडिकेटर्स म्हणून संबोधण्यात येणार आहे. • आधीच्या वर्षाशी तुलना करता, राज्यातल्या ग्रामीण भागात उघड्यावर शौचाला बसण्याच्या प्रमाणात झालेली घट • गावांची हागणदारी मुक्त स्थिती कायम राखणे • घन आणि द्रव कचरा व्यवस्थापनाद्वारे सेवा केल्या जाणाऱ्या ग्रामीण लोकसंख्येची वाढती टक्‍केवारी राज्ये, कामगिरीवर आधारित प्रोत्साहन अनुदान निधीचा मोठा भाग (95 पेक्षा जास्त टक्के) संबंधित जिल्हा, ग्रामपंचायत स्तराकडे वर्ग करतील. यामुळे 2019 पर्यंत स्वच्छता क्षेत्रातले उद्दीष्ट गाठण्याच्या प्रयत्नांना वेग मिळणार आहे.
पंतप्रधानांनी राजस्व ग्यान संगममध्ये कर प्रशासकांना संबोधित केले

पंतप्रधान नरेंद्र मोदी यांनी आज राजस्व ग्यान संगममध्ये कर प्रशासकांना संबोधित केले. प्रथमच केंद्रीय प्रत्यक्ष कर मंडळ (सीबीडीटी) आणि केंद्रीय उत्पादन आणि सीमा शुल्क मंडळाने (सीबीईसी) एकत्रितपणे या परिषदेचे आयोजन केले आहे. पंतप्रधानांनी प्रारंभीच अधिकाऱ्यांकडून सूचना मागवल्या. उपस्थित काही अधिकाऱ्यांनी डिजिटायझेशन, कर प्रशासकांसाठी डिजिटल आणि प्रत्यक्ष पायाभूत सुविधांचा विकास आदी वैविध्यपूर्ण विषयांवर आपली मते मांडली. राजस्थ ग्यान संगम दरम्यान, त्यांनी अधिकाऱ्यांना मुक्तपणे आणि मोकळेपणाने कल्पना सुचविण्यास प्रोत्साहित केले. सर्व नागरिकांमध्ये कायद्याच्या नियमांसंबंधी आदर असायला हवा आणि त्याचबरोबर कर चुकवणाऱ्यांसाठी कायद्याच्या लांब हातांनी भीती असायला हवी यावर भर देत ते म्हणाले की, लोकांनी कर प्रशासकांना घाबरू नये. ते म्हणाले की आज भारत आपल्या इतिहासातील विशिष्ट टप्प्यावर आहे आणि जनतेच्या वाढलेल्या आशा-आकांक्षा सरकारने पूर्ण करणे गरजेचे आहे, जेणेकरून देशाच्या विकासात ते प्रतिबिंबित होईल. कर प्रशासकांनी यंत्रणेवरील विश्वास वाढवण्याच्या गरजेवर त्यांनी भर दिला. गॅस अनुदान स्वच्छेने सोडून देण्याच्या ‘गिव्ह इट अप’ उपक्रमाचे उदाहरण देऊन ते म्हणाले की, कर प्रशासकांनी परिवर्तन घडवून आणण्यासाठी पुढाकार घेतला तर कराचा पाया लक्षणीयरित्या वाढवणे शक्य होईल. पंतप्रधानांनी कर प्रशासकांसाठी ‘रॅपिड’ हा पाच सूत्री कार्यक्रम आखून दिला. आर म्हणजे महसूल, ए म्हणजे उत्तरदायित्व, पी म्हणजे प्राधान्य, आय म्हणजे माहिती आणि डी म्हणजे डिजिटायझेशन. त्यांनी अधिकाऱ्यांना ग्यान संगमचे कर्मसंगममध्ये रुपांतर करण्याचे आवाहन केले, जेणेकरून या परिषदेमध्ये समोर आलेल्या कल्पना प्रत्यक्षात साकार होऊ शकतील. केंद्रीय अर्थमंत्री अरुण जेटली, अर्थ राज्यमंत्री जयंत सिन्हा, पंतप्रधानांचे सचिव नृपेंद्र मिश्रा, महसूल सचिव हसमुख आधिया आणि सीबीडीटी व सीबीईसीचे अध्यक्ष यावेळी उपस्थित होते.
अंतराळाचा शांततेसाठी उपयोग याबाबत भारत आणि व्हिएतनाम यांच्यातल्या सहकार्य करारा विषयी केंद्रीय मंत्रिमंडळाला माहित

बाह्य अंतराळाचा शांततेसाठी उपयोग आणि शोध याबाबत भारत आणि व्हिएतनाम यांच्यातल्या सहकार्य कराराच्या रुपरेखेविषयी पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत माहिती देण्यात आली. 3 सप्टेंबर 2016 ला या करारावर स्वाक्षऱ्या झाल्या आहेत. अंतराळ विज्ञान, तंत्रज्ञान, उपग्रह संपर्क आणि उपग्रह आधारित दिशादर्शन, अंतराळ तंत्रज्ञानाचा उपयोग, दूरसंवेदन यासारख्या संभाव्य सहकार्याच्या क्षेत्राचा पाठपुरावा या करारामुळे होणार आहे. या कराराद्वारे व्हिएतनामशी होणारे सहकार्य, मानवजातीच्या कल्याणासाठी, अंतराळ तंत्रज्ञानाच्या उपयोगात संयुक्त कृती विकासाकडे नेणार आहे. उपग्रह दळणवळण, अंतराळ विज्ञान यासारख्या क्षेत्रात नव्या संशोधन कार्याला या करारामुळे गती मिळणार आहे.
पंतप्रधानांची फर्स्ट सोलरचे मुख्य कार्यकारी अधिकारी मार्क विडमर यांच्याबरोबर भेट

नवी दिल्ली, 23 सप्टेंबर 2021 पंतप्रधान नरेंद्र मोदी यांनी फर्स्ट सोलरचे मुख्य कार्यकारी अधिकारी मार्क विडमर यांची भेट घेतली. भारतातील नवीकरणीय उर्जेबाबतचे चित्र, विशेषतः सौरउर्जेची क्षमता आणि 2030 पर्यंत नवीकरणीय उर्जा स्रोतांपासून 450 GW वीज उत्पादनाचे लक्ष्य यावर त्यांची चर्चा झाली. स्वतःचे एकमात्र पातळ फिल्म तंत्रज्ञान वापरून भारताच्या नवीन उत्पादन आधारित प्रोत्साहन योजनेच्या सहाय्याने भारतात उत्पादन सुविधा स्थापन करण्याचा फर्स्ट सोलरच्या उद्देशावरही चर्चा झाली. तसेच जागतिक पुरवठा साखळीत भारताचा सहभाग यावरही चर्चा झाली.
सौदी अरबच्या परराष्ट्र व्यवहार मंत्र्यांनी पंतप्रधान नरेंद्र मोदी यांची भेट घेतली

सौदी अरबचे परराष्ट्र व्यवहार मंत्री अदेल बिन अहमद अल जुबीर यांनी आज पंतप्रधान नरेंद्र मोदी यांची भेट घेतली. सौदी अरबबरोबर असलेल्या घनिष्ठ आणि मैत्रीपूर्ण संबंधांना भारत खूप महत्व देत असल्याचे पंतप्रधानांनी त्यांना सांगितले. सौदी अरबच्या परराष्ट्र धोरणात भारतासमवेत असलेल्या संबंधांना अत्युच्च प्राधान्य दिल्याचे सौदी अरबच्या परराष्ट्र व्यवहार मंत्र्यांनी सांगितले. व्यापार, गुंतवणूक, ऊर्जा, संरक्षण सहकार्य या क्षेत्रांसह उभय देशातले संबंध अधिक दृढ करण्याबाबत दोन्ही नेत्यांमध्ये चर्चा झाली. प्रादेशिक स्थितीबाबतही यावेळी बोलणी झाली. सौदी अरबची आपली आगामी भेट उभय देशातल्या धोरणात्मक संबंधांना नवा आयाम देण्याची संधी उपलब्ध करेल असा विश्वास पंतप्रधानांनी यावेळी व्यक्त केला.
वर्दा चक्रीवादळ बाधित लोकांच्या सुरक्षिततेसाठी पंतप्रधानांची प्रार्थना

वर्दा चक्रीवादळामुळे प्रतिकूल हवामानात सापडलेल्या लोकांच्या सुरक्षिततेसाठी पंतप्रधान नरेंद्र मोदी यांनी आळवणी केली आहे. वादळ आणि प्रतिकूल हवामानाचा फटका बसलेल्या लोकांच्या मदतीसाठी स्थानिक प्रशासन आणि लष्कराच्या बरोबरीनं केंद्र सरकारही काम करत असल्याचे पंतप्रधानांनी ट्विटरवर म्हटले आहे. वर्दा चक्रीवादळामुळे निर्माण झालेल्या प्रतिकूल हवामानात सापडलेल्या लोकांसाठी माझ्या प्रार्थना. सुरक्षित रहा. जनतेच्या जीवित आणि मालमत्तेच्या सुरक्षिततेसाठी केंद्र @ndmainidia स्थानिक प्रशासन आणि लष्कराबरोबर कार्य करत असल्याचं पंतप्रधानांनी म्हटलं आहे.
पंतप्रधान आणि रशियाच्या राष्ट्राध्यक्षांनी परस्परांना दिल्या नववर्षाच्या शुभेच्छा

पंतप्रधान नरेंद्र मोदी आणि रशियाचे राष्ट्राध्यक्ष व्लादिमीर पुतीन यांनी 2019 या वर्षासाठी दूरध्वनीवरुन परस्परांना शुभेच्छा दिल्या. रशियात आज साजऱ्या होत असलेल्या नाताळनिमित्त, पंतप्रधानांनी पुतीन यांना आणि रशियाच्या जनतेलाही शुभेच्छा दिल्या. गेल्या वर्षात उभय देशात विशेष धोरणात्मक भागीदारीअंतर्गत साध्य केलेल्या कामगिरीची दोन्ही नेत्यांनी प्रशंसा केली. मे मध्ये सोची येथे तर पुतीन यांच्या ऑक्टोबरमधल्या वार्षिक शिखर परिषदेसाठी झालेल्या नवी दिल्ली दौऱ्यादरम्यान झालेल्या यशस्वी विस्तृत चर्चेचे स्मरण करत द्विपक्षीय संबंधींची गती कायम राखण्याला दोन्ही नेत्यांचे एकमत झाले. 2019 मध्ये वार्षिक ईस्टर्न इकॉनॉमिक फोरमसाठीच्या निमंत्रणाचा पुनरुच्चार पुतीन यांनी केला. संरक्षण आणि दहशतवादाला आळा घालणे यासारख्या महत्वाच्या द्विपक्षीय सहकार्याबाबतही चर्चा झाली. जागतिक व्यवस्थेत भारत-रशिया सहकार्याची महत्वाची भूमिका असल्यावर दोन्ही नेत्यांनी सहमती दर्शवली. संयुक्त राष्ट्रसंघ, ब्रिक्स आणि इतर संघटनांमध्ये उभय देश घनिष्ठ चर्चा सुरुच ठेवणार आहेत.
न्यू जर्सीचे राज्यपाल फिलीप डी. मर्फी पंतप्रधानांच्या भेटीला

अमेरिकेतल्या न्यू जर्सीचे राज्यपाल फिलीप डी. मर्फी यांनी आज सकाळी पंतप्रधान नरेंद्र मोदी यांची भेट घेतली. मर्फी यांचा हा पहिलाच अधिकृत भारत दौरा आहे. राज्यपाल मर्फी यांच्या दौऱ्यात दिल्लीसोबतच आग्रा, मुंबई, हैदराबाद आणि अहमदाबाद या शहरांचाही समावेश आहे. न्यू जर्सी आणि भारत यांच्यातील व्यावसायिक संबंधांना तसेच नागरिकांमधील संबंधांना चालना देण्याच्या राज्यपालांच्या इच्छेचे मोदी यांनी स्वागत केले आणि भारतातील राज्यांसोबत अर्थपूर्ण सहकार्य प्रस्थापित करण्यासाठी भारत सरकारच्या पाठिंब्याबाबत ग्वाही दिली. आपले राज्य भारतासोबत संबंध दृढ करण्याला प्राधान्य देत असल्याचे सांगून मर्फी यांनी भारत आणि अमेरिका यांच्यातली भागीदारी अधिक वृद्धिंगत करण्यासाठी काम करण्याबाबत प्रतिबद्धता दर्शवली. वैविध्यतेचा आदर करण्याच्या भारतीच वृत्तीची प्रचिती आपल्याला भारतातील आगमनापासून वेळोवेळी येत असल्याचे त्यांनी नमूद केले. अमेरिकेत, भारतीय-अमेरिकी लोकसंख्येचे सर्वाधिक प्रमाण न्यू जर्सी राज्यात असून भारताच्या व्यापार आणि गुंतवणुकीसाठी ते अमेरिकेतले अग्रणी राज्‍य असल्याबद्दल मोदी यांनी समाधान व्यक्त केले. उच्च शिक्षणातील सहकार्याबाबत दोन्ही नेत्यांनी सहमती व्यक्त केली. न्यू जर्सीमध्ये भारतीय अमेरिकी समुदायाच्या कल्याणासाठी राज्यपाल जातीने लक्ष पुरवत असल्याबद्दल पंतप्रधानांनी त्यांचे कौतुक केले.
लोकनायक जयप्रकाश नारायण यांच्या जयंतीनिमित्त आयोजित लोकतंत्र प्रहरी अभिनंदन कार्यक्रमाला पंतप्रधान उपस्थित राहणार

भारतरत्न लोकनायक जयप्रकाश नारायण यांच्या जयंतीनिमित्त उद्या नवी दिल्लीत विज्ञान भवनात आयोजित लोकतंत्र प्रहरी अभिनंदन कार्यक्रमाला पंतप्रधान नरेंद्र मोदी उपस्थित राहणार आहेत. त्यानंतर पंतप्रधान उद्या मुंबईला भेट देणार आहेत. या भेटी दरम्यान पंतप्रधान चैत्यभूमीवर जाऊन डॉ. बाबासाहेब आंबेडकर यांना आदरांजली अर्पण करतील. त्यानंतर इंदू मील येथे डॉ. बाबासाहेब आंबेडकर स्मारकाचे भूमीपूनजनही पंतप्रधानांच्या हस्ते होणार आहे. जवाहरलाल नेहरु पोर्ट ट्रस्टच्या चौथ्या कंटेनर टर्मिनलचे तसेच दोन मेट्रो कॉरिडॉरचे भूमीपूजन पंतप्रधान करणार आहेत. त्यानंतर मुंबईतील वांद्रे-कुर्ला संकुलातील एमएमआरडीए मैदानात एका जाहीर सभेला पंतप्रधान संबोधित करतील.
आंतरराष्ट्रीय महिला दिनानिमित्त पंतप्रधानांकडून नारी शक्तीला सलाम

आंतरराष्ट्रीय महिला दिनी पंतप्रधान नरेंद्र मोदी यांनी नारी शक्तीला सलाम केला आहे. आंतरराष्ट्रीय महिला दिनी, दुर्दम्य नारी शक्तीला सलाम. महिला अधिक सक्षम व्हाव्यात यासाठी आम्ही अनेक निर्णय घेतले याचा आम्हाला अभिमान आहे. विविध क्षेत्रात महिलांच्या देदिप्यमान कामगिरीचा प्रत्येक भारतीयाला अभिमान आहे, असे पंतप्रधानांनी म्हटले आहे.
जी-20 शिखर परिषदेला रवाना होण्यापूर्वी पंतप्रधानांचे निवेदन

जी-20 शिखर परिषदेला रवाना होण्यापूर्वी पंतप्रधान नरेंद्र मोदी यांचे निवेदन:- “अर्जेंटीना यजमानपद भूषवित असलेल्या 13 व्या जी-20 शिखर परिषदेला उपस्थित राहण्यासाठी मी 29 नोव्हेंबर ते 1 डिसेंबर 2018 या काळात ब्युनोस आयरसला भेट देत आहे. जी-20 चे जगातल्या 20 सर्वाधिक मोठ्या अर्थव्यवस्थांमधे बहु-आयामी सहकार्य वृद्धींगत करण्याचे उद्दीष्ट आहे. आपल्या 10 वर्षाच्या अस्तित्वात जी-20 स्थिर आणि शाश्वत जागतिक विकासाच्या उद्दीष्टासाठी प्रयत्नशील आहे. हे उदिृष्ट भारतासारख्या जगातल्या सर्वाधिक वेगाने विकसित होणाऱ्या मोठ्या अर्थव्यवस्थेसारख्या देशांसह इतर उदयोन्मुख अर्थव्यवस्था आणि विकसनशील देशांसाठी विशेष महत्वपूर्ण आहे. ‘जागतिक आर्थिक विकास आणि समृद्धी यासाठी भारताचे योगदान’ या शिखर परिषदेच्या “नि:पक्षपाती आणि शाश्वत विकासाबाबत सहमतीची निर्मिती” या संकल्पनेप्रती भारताची कटिबद्धता अधोरेखित करते. जी-20 देशाच्या नेत्यांना भेटून गेल्या दहा वर्षात जी-20 ने केलेल्या कार्याचा आढावा घेण्यासाठी तसेच आगामी दशकातील नवीन आव्हानांना तोंड देण्याकरता मार्ग आखण्यासाठी मी उत्सुक आहे. आम्ही जागतिक अर्थव्यवस्थेची स्थिती आणि व्यापार, आंतरराष्ट्रीय आर्थिक आणि करप्रणाली, कार्याचे भवितव्य, महिला सबलीकरण, पायाभूत आणि शाश्वत विकास यासंदर्भात आम्ही चर्चा करणार आहोत. जागतिक अर्थव्यवस्थेत नवचैतन्य निर्माण करण्यात महत्वाची भूमिका बजावणाऱ्या उदयोन्मुख अर्थव्यवस्था तसेच सध्याच्या अभूतपूर्व, आर्थिक आणि तंत्रज्ञान विषयक आव्हानं या अनुरोधाने चर्चा होणार आहे. यावेळी मी सुधारित समकालीन वास्तवाचे प्रतिबिंब असणाऱ्या सुधारित बहुआयामीत्वावर भर देणार आहे. ज्यामधे समकालीन वास्तवाचे प्रतिबिंब असेल आणि जागतिक भल्यासाठी एकत्रित परिणामकारक कृतीवरही भर देण्यात आला असेल. आंतरराष्ट्रीय सहकार्य मजबूत करण्याची,फरार आर्थिक गुन्हेगारांविरुद्ध तसेच दहशतवादाला आर्थिक पाठबळ देणाऱ्यांविरुद्ध संयुक्त कारवाई करण्याचीही गरज आहे. शिखर परिषदेच्या पार्श्वभूमीवर जागतिक नेत्यांना भेटून द्विपक्षीय मुद्यांबाबत चर्चा करण्यासाठी या पूर्वीप्रमाणेच मी उत्सुक आहे.”
डॉ. ए.पी.जे. अब्दुल कलाम यांच्या जयंतीनिमित्त आयोजित कार्यक्रमात पंतप्रधान सहभागी होणार

माजी राष्ट्रपती भारतरत्‍न डॉ. ए.पी.जे. अब्दुल कलाम यांच्या जयंतीनिमित्त डीआरडीओ भवन येथे 15 ऑक्टोबर 2015 रोजी आयोजित करण्यात आलेल्या कार्यक्रमाला पंतप्रधान नरेंद्र मोदी उपस्थित राहणार आहेत. याप्रसंगी पंतप्रधान डॉ. कलाम यांच्या प्रतिमेचे अनावरण करतील. त्याचबरोबर “डॉ. कलाम जीवनोत्सव” या छायाचित्र प्रदर्शनाचेही पंतप्रधानांच्या हस्ते उद्‌घाटन होणार आहे. डीआरडीओ भवनातील कोठारी सभागृहात आयोजित सभेलाही पंतप्रधान संबोधित करणार आहेत.
लिस्बन इथल्या शॅम्पलीमोद  फाऊंडेशनला पंतप्रधानांची भेट

लिस्बन इथल्या शॅम्पलीमोद फाऊंडेशनला पंतप्रधान नरेंद्र मोदी आणि पोर्तुगालचे पंतप्रधान अँटनीयो कोस्टा यांनी संयुक्तपणे भेट दिली. शॅम्पलीमोद फाऊंडेशन हे खाजगी जैव वैद्यक संशोधन फाऊंडेशन आहे.कर्करोगावर अत्याधुनिक उपचार विकसित करण्याबरोबरच अद्ययावत संशोधनाला इथे प्रोत्साहन दिले जाते.वैद्यक विषयक काळजी घेण्यासाठी इथे,नवा समग्र दृष्टिकोन बाळगून, निसर्गाशी जवळीक साधणाऱ्या हरित वातावरणात, संशोधन आणि उपचार यांची सांगड घातली जाते. नदी,समुद्र यांचा देखावा, बाग आणि मुबलक सूर्यप्रकाश असलेल्या या केंद्राची रचना भारतातले नावाजलेले वास्तू रचनाकार चार्ल्स कोरेआ यांनी केली आहे. पंतप्रधान नरेंद्र मोदी ज्या समग्र आरोग्याच्या तत्वावर भर देतात, ते तत्व बाळगून कर्करोग संशोधन आणि उपचाराला वाहून घेतलेली ही संस्था आहे. निसर्गाशी जवळीक साधणाऱ्या वातावरणाबरोबरच रुग्णावर केमोथेरपीसह अद्ययावत उपचार केले जातात. नेत्रविषयक संशोधनातल्या योगदानासाठी 2007 मध्ये अँटिनियो शॅम्पलीमोद पारितोषिक सुरु करण्यात आले. अरविंद आय केअर सिस्टीम या भारतीय संघटनेने पहिल्या पारितोषिकाचे मानकरी ठरण्याचा मान मिळवला. 42 देशातल्या 300 संशोधकांपैकी 3 संशोधक भारताचे प्रतिनिधित्व करतात. शॅम्पलीमोद फाऊंडेशन आणि हैदराबाद इथली प्रसाद इन्स्टिट्यूट यांच्यात परस्पर सामंजस्य असून,शॅम्पलीमोद फाउंडेशन मध्ये येणाऱ्या परदेशी रुग्णांमध्ये भारतातून येणाऱ्या रुग्णांची संख्या मोठी आहे. पंतप्रधानांनी फाऊंडेशनला भेट देऊन भारतीय संशोधकांसमवेत संवाद साधला.
राष्ट्रीय जैविक इंधन धोरण-2018 मधील सुधारणांना केंद्रीय मंत्रिमंडळाची मंजुरी

नवी दिल्ली, 18 मे 2022 राष्ट्रीय जैविक इंधन धोरण-2018 मधील सुधारणांना पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने मंजुरी दिली आहे. केंद्रीय नवीन आणि नूतनीकरणक्षम ऊर्जा मंत्रालयाने 2009 मध्ये काढलेल्या राष्ट्रीय जैविक इंधन धोरणाची जागा घेण्यासाठी, केंद्रीय पेट्रोलियम आणि नैसर्गिक वायू मंत्रालयाने दि. 04.06.2018 रोजी राष्ट्रीय जैविक इंधन धोरण-2018 ची अधिसूचना काढली होती. जैविक इंधनांच्या क्षेत्रात झालेली प्रगती, राष्ट्रीय जैविक इंधन समन्वय समितीच्या बैठकांमध्ये जैविक इंधनाचे उत्पादन वाढविण्यासंबंधी घेतलेले निर्णय, स्थायी समितीच्या शिफारशी आणि दि. 01.04.2023 पासून देशभर इथेनॉलमिश्रित पेट्रोलमध्ये इथेनॉलचे प्रमाण वीस टक्क्यांपर्यंत वाढविण्याचा पूर्ववर्ती निर्णय- या घटकांमुळे राष्ट्रीय जैविक इंधन धोरणात सुधारणा करण्यात आल्या आहेत. राष्ट्रीय जैविक इंधन धोरणामध्ये करण्याच्या पुढील प्रमुख सुधारणांना मान्यता मिळाली आहे-: जैविक इंधननिर्मितीसाठी उपयुक्त कच्च्या मालाला अधिक परवानगी देणे पेट्रोलमध्ये 20% इथेनॉल मिश्रणाचे उद्दिष्ट 2030 ऐवजी इथेनॉल पुरवठा वर्ष (ESY) 2025-26 पासून म्हणजे ठरलेल्या मुदतीआधीच प्रत्यक्षात आणणे, देशात विशेष आर्थिक क्षेत्रात/ निर्यातोन्मुख एककांमध्ये 'मेक इन इंडिया' कार्यक्रमांतर्गत जैविक इंधन निर्मितीला प्रोत्साहन देणे एनबीसीसी मध्ये नवीन सदस्यांची भर घालणे विशिष्ट क्षेत्रांमध्ये जैविक इंधनांच्या निर्यातीला परवानगी देणे आणि एनबीसीसी अर्थात राष्ट्रीय जैविक इंधन समन्वय समितीच्या बैठकांमध्ये झालेल्या निर्णयांनुसार धोरणातील काही वाक्यांशांमध्ये बदल करणे किंवा ते काढून टाकणे या प्रस्तावामुळे एतद्देशीय तंत्रज्ञानाच्या विकासाला गती मिळू शकेल. तसेच याची परिणती म्हणून मेक इन इंडिया मोहिमेसाठी मार्ग मोकळा होऊ शकेल व अधिक रोजगारनिर्मिती होऊ शकेल.. जैविक इंधनांविषयीचे विद्यमान राष्ट्रीय धोरण 2018 मध्ये अस्तित्वात आले. सुधारणांच्या सदर प्रस्तावामुळे मेक इन इंडिया मोहिमेचा मार्ग प्रशस्त होईल. जैविक इंधनांच्या अधिकाधिक निर्मितीमुळे पेट्रोलियम उत्पादनांची आयात कमी करता येईल. जैविक इंधनांच्या निर्मितीसाठी अधिकाधिक कच्च्या मालाला परवानगी मिळत असल्याने आत्मनिर्भर भारत अभियानाला प्रोत्साहन मिळेल व या साऱ्याची परिणति म्हणून 2047 पर्यंत भारताला ऊर्जेबाबत स्वावलंबी करण्याचे पंतप्रधानांचे स्वप्न साकारण्याचा दिशेने वाटचाल सुरु होईल..
महिलांच्या 50 मीटर रायफल स्पर्धेत सुवर्णपदक विजेत्या तेजस्विनी सावंतचे पंतप्रधानांकडून अभिनंदन

पंतप्रधान नरेंद्र मोदी यांनी महिलांच्या 50 मीटर रायफल स्पर्धेत सुवर्णपदक पटकावलेल्या तेजस्विनी सावंतचे अभिनंदन केले. पंतप्रधान म्हणाले की, ‘दोन दिवसांत दोन पदकं! महिलांच्या 50 मीटर रायफल स्पर्धेत तेजस्विनी सावंतला सुवर्णपदक मिळाल्याबद्दल तिचे अभिनंदन. राष्ट्रकुल स्पर्धेत अंतिम फेरीत तिने एक विक्रम नोंदविल्यामुळे आम्ही सर्वजण अधिक खूष आहोत’
सौनी योजनेअंतर्गत अजी  धरणाच्या भरणाचे पंतप्रधानांकडून उद्‌घाटन

सौनी योजनेअंतर्गत राजकोटजवळ अजी धरणाच्या भरणाचे पंतप्रधान नरेंद्र मोदी यांनी आज उद्‌घाटन केले. यावेळी झालेल्या सभेला संबोधित करताना ते म्हणाले की गुजरातने कोणे एकेकाळचे तीव्र पाणीटंचाईचे दिवस आता मागे टाकले आहेत. गेल्या दोन दशकांनी गुजरातच्या विकासयात्रेत अनेक सकारात्मक बदल पहिले आहेत. अधिक लोकांना पाणी उपलब्ध झाल्यावर प्रगतीची अधिक कवाडे खुली होतील, असे पंतप्रधानांनी सांगितले. सरकार लोकांना त्वरित पाणी देण्याला प्राधान्य देणार आहेत. पाण्याचा जपून वापर करणे आणि शक्य तितके संवर्धन करणे हीसुद्धा जबाबदारी असल्याचे पंतप्रधान म्हणाले. जलसंवर्धनाच्या क्षेत्रात अत्याधुनिक तंत्रज्ञानाचा अवलंब करण्याचे आवाहन त्यांनी केले .
12 व्या स्थापना दिनानिमित्त पंतप्रधानांच्या राष्ट्रीय आपत्ती निवारण दलाला शुभेच्छा

पंतप्रधान नरेंद्र मोदी यांनी राष्ट्रीय आपत्ती निवारण दल अर्थात एनडीआरएफला 12व्या स्थापना दिनानिमित्त शुभेच्छा दिल्या आहेत. “एनडीआरएफला 12व्या स्थापना दिनानिमित्त शुभेच्छा. आपत्ती प्रतिसाद, मदत आणि बचाव कार्य या साऱ्यात एनडीआरएफ करत असलेले कार्य प्रशंसनीय आहे. प्रणाली, प्रक्रिया आणि क्षमता निर्मिती मजबूत करण्यावर एनडीआरएफ लक्ष्य केंद्रीत करीत आहे, ज्यामुळे जिवीत वा मालमत्तेची कमीत कमी हानी होण्यास मदत होईल”, असे पंतप्रधानांनी म्हटले आहे.
यूएसआयबीसी मंडळाच्या सदस्यांनी घेतली पंतप्रधानांची भेट

युनायटेड स्टेट इंडिया बिझनेस काऊंसिल-यूएसआयबीसी मंडळाच्या सदस्यांनी आज पंतप्रधान नरेंद्र मोदी यांची भेट घेतली. मुंबईत या आठवड्यात झालेल्या इंडिया आयडिया फोरमच्या फलिताबाबत त्यांनी पंतप्रधानांना माहिती दिली. द्विपक्षीय व्यापार 500 अब्ज डॉलरवर नेण्याचे उद्दिष्ट साध्य करण्यासाठी आराखडा आखण्याचा तसेच भारतातील सीएसआर संबंधित कामांचा विस्तार करण्याचा मानस, उद्योग क्षेत्रातील धुरिणांनी बोलून दाखविला. या सदस्यांशी संवाद साधताना, केंद्र सरकारने हाती घेतलेल्या विविध सुधारणांची माहिती पंतप्रधानांनी त्यांना दिली. भारतात असलेल्या गुंतवणूक संधींबाबत त्यांनी माहिती दिली. तसेच भारतात अमेरिकन गुंतवणूक समुदायाने गुंतवणूक वाढवावी यासाठी प्रोत्साहन दिले. भारत आणि अमेरिका यांच्यातील समान मूल्यांचा उल्लेख करत दोन्ही देशातील नागरिकांमधील संवाद आणि देवाणघेवाण वाढावी, अशी अपेक्षाही त्यांनी व्यक्त केली.
पंतप्रधानांनी इटालियन कॉन्ग्रेगेशन फॉर कृष्णा कॉन्शिअसनेसच्या   प्रतिनिधींची  (इस्कॉन) भेट घेतली

पंतप्रधान नरेंद्र मोदी यांनी इटालियन कॉन्ग्रेगेशन फॉर कृष्णा कॉन्शिअसनेसचे (इस्कॉन) प्रतिनिधी आणि विविध संस्थांमधील समुदाय सदस्यांची भेट घेतली आणि संवाद साधला. भगवद्गीतेचा इटलीमध्ये संदेश प्रसारित करण्यासह अनेक सामाजिक उपक्रमांमधील त्यांच्या योगदानाचे पंतप्रधानांनी कौतुक केले.
1965 च्या युध्दाच्या स्मरणार्थ आयोजित “शौर्यांजली” प्रदर्शनाला  पंतप्रधानांनी  दिली भेट

1965 च्या युध्दाला 50 वर्ष झाल्यानिमित्त, नवी दिल्लीतल्या राजपथ लॉन्स इथे आयोजित “शौर्यांजली” या स्मृती प्रदर्शनाला पंतप्रधान नरेंद्र मोदी यांनी आज भेट दिली. देशाच्या सीमांचे रक्षण करणाऱ्या भारतीय सशस्त्र दलाच्या जवानांच्या शौर्याचे आणि बलिदानाची गाथा या ठिकाणी मांडण्यात आली आहे. पंतप्रधानांनी प्रदर्शन तसेच विविध क्षेत्रात झालेल्या लढाईची दृश्य देखील बघितली. 1965 मधील युध्दातील काही जवानांची देखील त्यांनी भेट घेतली. याप्रसंगी लष्कर, नौदल आणि वायूदलाचे प्रमुख तसेच केंद्रीय मंत्री देखील उपस्थित होते. “1965 च्या युध्दादरम्यान आपल्या जवानांनी दाखवलेले शौर्य आणि त्यांचे बलिदान प्रत्येक भारतीय स्मरणात ठेवेल” असे पंतप्रधानांनी ट्विटरवरुन म्हटले आहे.
‘नाटू  नाटू’ साठी सर्वोत्कृष्ट मूळ गीत या गटात गोल्डन ग्लोब पुरस्कार विजेत्या आरआरआरच्या चमूचे पंतप्रधानांनी केले अभिनंदन

नवी दिल्ली, 11 जानेवारी 2023 ‘नाटू नाटू’ या गीताला सर्वोत्कृष्ट मूळ गीत यासाठीचा गोल्डन ग्लोब पुरस्कार मिळाल्याबद्दल, पंतप्रधान नरेंद्र मोदी यांनी आरआरआरच्या चमूचे अभिनंदन केले आहे. आरआरआर चित्रपटसमूहाने सामायिक केलेल्या ट्विटला प्रतिसाद देताना पंतप्रधानांनी ट्विट केले; “एक अतिशय उल्लेखनीय कामगिरी! एम.एम. कीरावानी, प्रेमरक्षित, काल भैरव, चंद्रबोस, राहुल सिपलीगुंज या सर्वांचे अभिनंदन. मी एस एस राजामौली, ज्युनियर एनटीआर, राम चरण आणि संपूर्ण आरआरआर चित्रपट चमूचेही अभिनंदन करतो. या प्रतिष्ठेच्या पुरस्काराने प्रत्येक भारतीयाची मान अभिमानाने उंचावली आहे.